## Odluku Ustavnog suda Republike Hrvatske broj U-III-184/1995. od 5. travnja 1995.

### NN 26/1995 (20.4.1995.), Odluku Ustavnog suda Republike Hrvatske broj U-III-184/1995. od 5. travnja 1995.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić
predsjednik Suda, te suci Zdravko Bartovčak, dr. Velimir Belajec, dr. Nikola
Filipović, Ante Jelavić Mitrović, mr. Vojislav Kučeković, Jurica Malčić,
mr. Hrvoje Momčinović, Ivan Marijan Severinac i Mladen Žuvela, odlučujući
o ustavnoj tužbi D. M. iz Z., na sjednici 5. travnja 1995. godine donio
je

## ODLUKU

### USTAVNOG SUDA REPUBLIKE HRVATSKE BROJ U-III-184/1995. OD 5. TRAVNJA 1995.

1. Ustavna tužba se odbija.

2. Ova odluka objavit će se u "Narodnim novinama".

**Obrazloženje:**

D. M. iz Z. podnio je po punomoćniku D. B. M., odvjetnici
iz Z. pravodobnu ustavnu tužbu, smatrajući da su joj povrijeđena ustavna
prava iz članka 3. i članka 48/I Ustava Republike Hrvatske i to presudom
Upravnog suda Republike Hrvatske broj US-7340/93 od 16. studenoga 1994.
kojom traži poništenje rješenja, koje je donijeto u upravnom postupku,
koje zamjenjuje odluku o priznavanju stanarskog prava; tužba je odbijena.

**Ustavna tužba nije osnovana.**

Iz navoda ustavne tužbe i osporene presude proizlazi da
je Upravni sud Republike Hrvatske u osporenoj presudi prihvatio stajalište
upravnih tijela koja su navedena u prvostupanjskom i drugostupanjskom rješenju,
da je T. S. nosilac stanarskog prava na stanu ukupne površine 152 m( u
i da nije provedena dogradnja vanjskog stubišnog kraka i ulaza u gornju
etažu.

Takvo stajalište upravnih tijela temelji se na činjeničnom
stanju utvrđenom u dokaznom postupku, a koje stajalište prihvaća i Upravni
sud Republike Hrvatske, a koji u osporenoj presudi obrazlaže da su pravilno
utvrđene činjenice i na njih su zakonito primjenjene odredbe članka 140.
Zakona o stambenim odnosima ("Narodne novine", broj 51/1985,
42/1986, 37/1988, 47/1989, 22/1990, 22/1992, 58/1993 i 70/1993) po kojem
kad jedan sustanar trajno prestane koristiti stan prostorije koje je on
koristio ne mogu se dati na korištenje novom sustanaru, već sustanar koji
ostane u stanu stjeće stanarsko pravo na cijeli stan. Pravomoćnim rješenjem
UP/I-05/1-7985/4-78 od 12. lipnja 1979. godine utvrđeno je da prostorije
u visokom prizemlju, koje je koristila prednica podnositelja ustavne tužbe
M. P. i prostorije u potkrovlju koje je koristio T. S., predstavljaju jedinstvenu
stambenu cjelinu.

Za donošenje odluke upravnih tijela nije u konkretnom
slučaju odlučan "režim vlasništva" na navedenim prostorijama,
već se ovdje primjenjuje Zakon o stambenim odnosima, koji je pravilno primijenjen.

Ustav Republike Hrvatske utvrdio je nepovredivost vlasništva
(članak 3.) dok je građanima zajamčio pravo vlasništva (članak 48. stavak
1).

Podnositelju ustavne tužbe to pravo nije povrijeđeno citiranom
presudom Upravnog suda Republike Hrvatske.

Iz tih je razloga odlučeno kao u izreci, temeljem članka
59. u svezi članka 61. Poslovnika Ustavnog suda Republike Hrvatske ("Narodne
novine", broj 29/94).

Odluka o objavi temelji se na odredbi stavka 1. članka
20. Ustavnog zakona o Ustavnom sudu Republike Hrvatske ("Narodne novine",
broj 13/91).

Broj: U-III-184/1995

Zagreb, 5. travnja 1995.

USTAVNI SUD REPUBLIKE HRVATSKE

Predsjednik

**Jadranko Crnić,** v. r.

Odluka, NN 26/1995-548